|  |
| --- |
| *Veselības ministrijas sagatavotās rekomendācijas Ukrainas iedzīvotāju ar akūtas respiratoras infekcijas slimības pazīmēm transportēšanai* |

Sakarā ar Krievijas Federācijas militāro iebrukumu Ukrainā, Latvijas iestāžu amatpersonas saskaras ar gadījumiem, kad nepieciešams transportēt personas, kuras iebrauc Latvijā no Ukrainas un kurām ir akūtas elpceļu infekcijas, tajā skaitā Covid-19, pazīmes. Lai nodrošinātu epidemioloģiski drošu rīcību šādās situācijās, Veselības ministrija rekomendē:

1. iespēju robežās braucienam norīkot transportlīdzekļa vadītājus, kuriem: 1.1. ir aktuālā vakcinācija pret Covid-19 (vakcinācija veikta ne agrāk kā pirms 6 mēnešiem un, vēlams, ka saņemta vakcīna, kas pielāgota konkrētā brīdī cirkulējošam SARS CoV-2 paveidam), kā arī veikta vakcinācija pret sezonālo gripu, kas īpaši aktuāli būs rudenī, gripas sezonas laikā;

1.2. nav paaugstināts risks veselībai, inficējoties ar Covid-19 (piemēram, personas ar hroniskām slimībām, personas ar novājinātu imunitāti, seniori vecumā no 65 gadiem), vai transportlīdzekļa vadītāju par šādu risku ir brīdināti;

2. pārvadājot personas ar elpceļu infekcijas pazīmēm, pārliecināties, ka tās, kā arī citas transportlīdzeklī esošās personas pareizi lieto FFP2 respiratoru bez vārsta;

3. brauciena laikā personu ar elpceļu infekcijas pazīmēm, ja iespējams, nosēdināt atstatu no citām personām, nodrošinot vismaz divu metru distanci;

4. nodrošināt iespēju transportlīdzeklī esošajām personām nepieciešamības gadījumā dezinficēt rokas, kā arī veikt roku mazgāšanu vai dezinfekciju pēc brauciena;

5. nodrošināt transportlīdzekļa ventilāciju atbilstoši laika apstākļiem, piemēram, pieturvietās, ja tādas paredzētas, un vismaz 10-15 minūtes vēdināt transportlīdzekļa salonu, atverot logus un durvis, ja iespējams;

6. transportlīdzekļa vadītājam pēc brauciena septiņas dienas novērot savu veselību un, ja ir pieejami Covid-19 antigēna paštesti, ceturtajā un septītajā dienā pēc brauciena veikt paštestu, - ja paštesta rezultāts ir pozitīvs vai parādās slimības pazīmes, palikt mājās un sazināties ar ģimenes ārstu.

Transportlīdzekļa tīrīšana tiek veikta atbilstoši vispārējai kārtībai, papildus dezinfekcijas pasākumi nav nepieciešami.

Vēršam uzmanību, ka transportlīdzekļa vadītājs tiktu uzskatīts par kontaktpersonu gadījumā, ja būtu atradies ciešā kontaktā ar inficētu personu (tai skaitā transporta līdzeklī), nelietojot respiratoru.

Saskaņā ar spēkā esošo normatīvo regulējumu[[1]](#footnote-1), persona pēc pēdējā kontakta ar Covid-19 inficētu personu vai personu, par kuru ir pamatotas aizdomas, ka tā ir inficēta ar SARS-CoV-2 vīrusu, septiņu dienu laikā pēc pēdējā kontakta ar tādu cilvēku ievēro šādas epidemioloģiskās drošības prasības:

1. ja persona ir nodarbināta darbos, kas pakalpojuma saņēmējam var radīt paaugstinātu risku veselībai saistībā ar Covid-19, un kontaktēšanās ar inficēto personu notikusi, nelietojot atbilstošus individuālās aizsardzības līdzekļus, tad persona ievēro vienu no šādiem nosacījumiem:

1.1. katru reizi pirms darba pienākumu veikšanas veic RNS vai antigēna testēšanu, tai skaitā izmantojot paštestus;

1.2. neveic darba pienākumus klātienē, bet gadījumā, ja nav iespējams strādāt attālināti, var saņemt darbnespējas lapu;

2. sabiedriskās vietās, tai skaitā veicot darba pienākumus telpā, kur atrodas vairāk par vienu cilvēku, lieto FFP2 respiratorus;

3. novēro savu veselības stāvokli un Covid-19 pazīmju gadījumā sazinās ar ārstniecības personu.

1. MK 28.09.2021. noteikumi Nr. 662 “Epidemioloģiskās drošības pasākumi Covid-19 infekcijas izplatības ierobežošanai”; 191., 194. punkts. Pieejams: <https://likumi.lv/ta/id/326513-epidemiologiskas-drosibas-pasakumi-covid-19-infekcijas-izplatibas-ierobezosanai> [↑](#footnote-ref-1)